Oglas

Lara je dijakinja 4. letnika gimnazije v Tolminu. Foto: Organizator Miss Slovenije

Kot mis Slovenije bom to leto izpeljala akcijo Spoznavajmo Slovenijo z mis Slovenije. Potepala se bom po skritih kotičkih Slovenije, njihove zanimivosti bom predstavljala ljudem in jih povabila, da se tudi sami pridružijo akciji ter kraje obiščejo.

Za Laro sta se zvrstili prva spremljevalka Mojca Kranjec in druga spremljevalka Marija Seničar. Foto: Organizator Miss Slovenije

Menim, da lahko s pravilno vzgojo otrok in mladih pripomoremo k boljši prihodnosti, zato jih bom tudi sama nagovarjala k cenjenju lokalnega in domačega.

Aktualna mis sveta je Indijka Manuši Čhilar, ki pa bo čez dobra dva meseca predala krono naslednici. Foto: Reuters

Gibanje #MeToo vidim kot zelo koristno, da si žrtve spolnega nasilja med seboj pomagajo in vidijo, da niso same, ter gredo skozi svoje travme vsaj malo lažje. Pomembno je, da se, kot pri vsaki drugi stvari, pogovarjamo, k čemur omenjeno gibanje vsekakor pripomore.

Zanimiva krona je narejena iz zasavskega premoga. Foto: Grega Eržen

Tako kot so športniki ponosni, da lahko Slovenijo zastopajo na olimpijskih igrah, sem jaz ponosna nase zato, da lahko predstavljam našo državo na izboru za mis sveta.

Pravi, da je tako ponosna, da bo Slovenijo zastopala na svetovnem lepotnem izboru, kot da bi odšla na olimpijske igre. Foto: Grega Eržen

Na izbor se želim odpraviti čim bolj brez nepotrebnih strahov, ki človeka omejujejo.

Rjavolaska je krono najlepše Slovenke z letnico 2018 osvojila septembra v Delavskem domu v Trbovljah. Naziv je prejela iz rok zdaj že nekdanje mis Maje Zupan. Laro, sicer zagrizeno športnico, so na izbor prijavile sošolke, prepričalo pa jo je, da gre za "projekt z vsebino", saj ima mis Slovenije nalogo podpirati vse slovensko in Slovenijo kot celoto. Lara si je za svoje poslanstvo tako izbrala pomoč pri obujanju podeželja in slabo poznanih delov Slovenije, saj tudi sama prihaja z obrobja, iz vasice Livek nad Kobaridom.

Kako bo preživela dni do odhoda na svetovni izbor, ki bo 9. decembra na Kitajskem, in kako želi unovčiti naziv, pa v spodnjem pogovoru.

V oddaji Vikend paket ste dejali, da vam ni le do sprehajanja in razkazovanja, ampak da želite narediti kaj dobrega za Slovenijo. Si niste nakopali prevelikega bremena na svoja pleča, ali ni skrb za "slovenski blagor" predvsem naloga ljudi na vodilnih političnih, gospodarskih, družbenih položajih?

Mislim, da se moramo za drugačno Slovenijo potruditi vsi skupaj. Če želimo v naši državi videti takšne ali drugačne spremembe, moramo biti sami vzor. Šele nato lahko s svojimi dejanji spodbujamo in nagovarjamo širšo množico. S projektom Miss Slovenije podpiramo vse, kar je slovenskega, torej slovenska podjetja in podjetnike, slovenski turizem, kraje, kulturno dediščino, glasbo ... Imamo kakovostno vsebino, v kateri sem se tudi sama prepoznala, zato sem se odločila za prijavo.

Organizacija Miss Slovenije vodi projekt Podpirajmo slovensko, podprimo Slovenijo. Dejali ste, da želite povezati majhne kraje in zgraditi nekaj močnega. Kaj želite spremeniti in imate že kakšne ideje, kako?

V Sloveniji je ogromno zapostavljenih krajev, kot je na primer kraj, iz katerega prihajam sama. Z gotovostjo lahko trdim, da ima vsak od teh nekaj edinstvenega, s čimer se lahko predstavi. Želim si, da bi se naš narod zavedal, kaj nam naša država ponuja, in da bi znali to izkoristiti v svojo korist. Slovenijo sama vidim kot butično državo. Kot mis Slovenije bom to leto izpeljala akcijo Spoznavajmo Slovenijo z mis Slovenije. Potepala se bom po skritih kotičkih Slovenije, njihove zanimivosti bom predstavljala ljudem in jih povabila, da se tudi sami pridružijo akciji ter kraje obiščejo.

Prihajate z vasice Livek nad Kobaridom, za katero pravite, da jo želite obuditi. Vsekakor se je zaradi vas ime Livka v zadnjem času večkrat pojavilo v medijih kot prej v več letih. Menite, da prinaša naziv mis Slovenije dovolj moči, podprte s sredstvi in medijskim zanimanjem, da bi vas znova oživela?

Livek je imel pred kratkim delujočo šolo, gostilno, trgovino, smučišče in celo industrijski obrat. Vse to je zamrlo. Veliko ljudi dnevno migrira v službo, nekateri celo v Italijo. Vedno več mladih se z Livka tudi seli. Si tega res želimo? Najprej bi v Slovencih rada vzbudila lokalni patriotizem, da bi se prebivalci zavedali, v kakšnih potencialnih krajih živijo. Menim, da lahko s pravilno vzgojo otrok in mladih pripomoremo k boljši prihodnosti, zato jih bom tudi sama nagovarjala k cenjenju lokalnega in domačega.

Livek leži ob meji z Italijo. Kako navezani ste na sosednjo državo, gledate italijanski program, hodite v italijanske trgovine?

Danes nam je v trgovinah v Sloveniji na voljo vse, kar lahko najdemo v Italiji. Res pa je, da Slovenci vseeno žal veliko pogosteje kupujemo tuje izdelke. Tukaj bi izkoristila priložnost, da nagovorim Slovence, da z nakupom domačih izdelkov podprejo slovenska podjetja, proizvodnjo, kmetijstvo in vse, kar je slovenskega.

Štejete rosnih 17 let, obiskujete srednjo šolo v Tolminu. Kako boste upravičili svojo odsotnost od pouka do vrnitve iz Kitajske? Koliko obveznosti sploh imate v teh dneh?

Projekt Miss Slovenije mi ponuja edinstveno priložnost, ki jo želim kar se da najbolje izkoristiti in osvojiti čim več znanja in novih izkušenj. Ob tem pa želim po svojih najboljših močeh opravljati tudi šolo. Do svetovnega izbora na Kitajskem me čaka še potovanje v Pariz na sejem, kamor se bom odpravila z našim poslovnim partnerjem Dewesoft, čakajo me fotografiranja za svetovni izbor, postala sem obraz Tosamine blagovne znamke Jasmin Sport, zato se bom z njimi udeležila tudi Ljubljanskega maratona. Vesela sem, da mi projekt nudi toliko dejavnosti, ki so vsebinsko podkrepljene in se zato iz njih vedno lahko naučim nečesa novega ali svoje znanje nadgradim.

Ko ste se prijavili na izbor za mis Slovenije, ste dobili tudi kaj negativnih odzivov, v smislu "kaj ti je tega treba" in "ali si resna"? Kako ste utišali dvomljivce?

V življenju vedno prejemamo negativne odzive in komentarje. Večinoma prihajajo od ljudi, ki se bojijo sprememb, ali od ljudi, ki nam določen uspeh zavidajo. Sama se na tovrstne komentarje ne oziram, ker so nesmiselni in velikokrat nekoristni. Teža takih besed je odvisna od našega odziva. Če kritiko vidimo kot konstruktivno, se iz nje lahko tudi nečesa naučimo ali izboljšamo svoje delo.

Kako se znajdete v elegantnih večernih oblekah, dodelanih pričeskah in močno naličeni? Ste se tega že navadili?

Sem sicer športnica, zato tega nisem najbolj vajena. Se pa tudi v elegantnih oblačilih dobro počutim in se v njih dobro znajdem.

Katero preteklo mis Slovenije ste si najbolj zapomnili tako zaradi videza kot njenih dejanj?

Ker prej nisem spremljala tovrstnih tekmovanj, ne poznam preteklih deklet. Osebno sem v prejšnjem letu spoznala lansko mis Slovenije Majo Zupan, za katero lahko rečem, da je delo opravljala vrhunsko in nam je bila vsem zgled. Bila je dejavna na različnih področjih, s podjetjem Dewesoft je potovala po svetu in predstavljala slovensko podjetništvo, bila je ambasadorka Tedna ljubiteljske kulture, bila je in še naprej ostaja obraz slovenskih blagovnih znamk Jasmin Nature in Alpina fashion, odlično se je izkazala tudi na področju mode in vse to pri zgolj 18 letih. Kar najbolj spoštujem pa je, da po predaji krone ni izginila in še vedno dejavno sodeluje pri projektu.

Se strinjate z ugotovitvijo, da so lepotni izbori v Sloveniji v zadnjih letih nekoliko v zatonu – številni ne poznajo več imena aktualne mis, izbori, če sploh, so predvajani na manj gledanih komercialnih televizijah, v rumenih medijih so se misice umaknile obrazom iz resničnostnih šovov. Je za mis pomembno, da je medijsko opazna ali so pomembnejša njena dejanja za kamerami?

Organizatorka izbora Miss Slovenije si želi, da bi mediji podprli vsebinsko dodelan projekt, ki temelji na sloganu Podpirajmo slovensko in podprimo Slovenijo, vendar za zdaj ni bilo posluha in podpore. Zato smo finalno prireditev, na kateri sem osvojila naziv, predvajali na devetih lokalnih televizijah hkrati, s katerimi smo pokrili celotno Slovenijo, mlade pa smo zajeli skozi digitalne medije, saj smo dogodek prenašali v živo na uradnih straneh projekta na Facebooku in Instagramu. Glede na to, da obrazi iz komercialnih resničnostnih šovov ne prinesejo Sloveniji takšne dodane vrednosti kot projekt Miss Slovenije, si želim, da bi mediji našemu projektu in delu namenili več pozornosti in s tem izkazali podporo.

Na izboru za mis ZDA letos prvič ni bilo izhoda v kopalkah, v Sloveniji se za ta korak prireditelj še ni odločil. Kakšno je vaše mnenje o gibanju #MeToo in lepotnih izborih na splošno? Gre pri izhodu v kopalkah za objektiviziranje ženskega telesa ali za slavljenje lepote in ukoreninjeno tradicijo, ki jo je treba negovati?

V osnovi se moj odgovor spet ponavlja. Projekt Miss Slovenije je vsebinski projekt, ki deluje pod sloganom Podpirajmo slovensko in podprimo Slovenijo. Če ne bi bilo tako, ne bi poslala svoje prijave. Hkrati bi želela poudariti, da sem bila v osemmesečnih pripravah deležna ogromno izobraževanj, ki mi bodo koristila v življenju tudi po predaji krone, dobila sem širino, ki je dekle pri 17 letih, če ne bi bila pri projektu, ne bi imela. Hkrati pa sem vesela, da sem imela na finalni prireditvi priložnost nositi kopalke slovenske modne oblikovalke Nancy Aljančič, ki se že vrsto let močno trudi konkurirati tujim proizvajalcem kopalk, ki jih je prinesel svet globalizacije. Zanimivo pa je, da veste, da na izboru za mis ZDA dekleta niso nosila kopalk.

Gibanje #MeToo vidim kot zelo koristno, da si žrtve spolnega nasilja med seboj pomagajo in vidijo, da niso same, ter gredo skozi svoje travme vsaj malo lažje. Pomembno je, da se, kot pri vsaki drugi stvari, pogovarjamo, k čemur omenjeno gibanje vsekakor pripomore.

Kdaj odpotujete na Kitajsko in kakšen nasvet vam je dala mis Slovenije 2017 Maja Zupan?

Izbor bo potekal 9. decembra v Sanji, na Kitajsko pa odpotujem mesec prej zaradi priprav. Z Majo se o svetovnem izboru veliko pogovarjava, saj še vedno dejavno sodeluje pri projektu. Zaupala mi je svoje izkušnje skozi svoje oči in mi svetovala – pa lahko napišem kar življenjsko –, da je pomemben ta trenutek, zdaj, tako da se bom njenega nasveta držala tako na svetovnem izboru kot v življenju. Potovanja se sicer že zelo veselim, saj bo to moje prvo potovanje tako daleč.

S kakšnim talentom se boste predstavili na svetovnem izboru in kaj želite tam doseči – le predstaviti Slovenijo in spoznati dekleta ali so vaši cilji povezani tudi z uvrstitvijo?

Na svetovni izbor se odpravljam z namenom, da Slovenijo predstavim kot butično državo s prijaznimi ljudmi, bogato kulturno in naravno dediščino ter najbolj inovativnimi podjetji. Da sem se od vseh deklet z vsega sveta uvrstila prav jaz med 130 deklet, ki se imajo priložnost predstaviti na svetovnem izboru, gledam kot na največji uspeh. Tako kot so športniki ponosni, da lahko Slovenijo zastopajo na olimpijskih igrah, sem jaz ponosna nase zato, da lahko predstavljam našo državo na izboru za mis sveta.

Česa vas je pred odhodom na Kitajsko najbolj strah? Delate tudi kaj za psihično trdnost?

Na izbor se želim odpraviti čim bolj brez nepotrebnih strahov, ki človeka omejujejo. Veselim se nove izkušnje, ki mi bo zagotovo dala širino, ki v življenju pomeni največ. Prepričana sem, da se bom s tako psihično naravnanostjo imela odlično in mi bo potovanje za vedno ostalo v spominu.

Kot mis Slovenije bom to leto izpeljala akcijo Spoznavajmo Slovenijo z mis Slovenije. Potepala se bom po skritih kotičkih Slovenije, njihove zanimivosti bom predstavljala ljudem in jih povabila, da se tudi sami pridružijo akciji ter kraje obiščejo.

Menim, da lahko s pravilno vzgojo otrok in mladih pripomoremo k boljši prihodnosti, zato jih bom tudi sama nagovarjala k cenjenju lokalnega in domačega.

Gibanje #MeToo vidim kot zelo koristno, da si žrtve spolnega nasilja med seboj pomagajo in vidijo, da niso same, ter gredo skozi svoje travme vsaj malo lažje. Pomembno je, da se, kot pri vsaki drugi stvari, pogovarjamo, k čemur omenjeno gibanje vsekakor pripomore.

Tako kot so športniki ponosni, da lahko Slovenijo zastopajo na olimpijskih igrah, sem jaz ponosna nase zato, da lahko predstavljam našo državo na izboru za mis sveta.